Il-Partit Nazzjonalista reġa’ insista li d-deċiżjoni tal-MEPA li tapprova l-permessi fosthom għat-tanker ankrat fil-port hi żbaljata l-aktar minħabba li għadu ma sarx studju dwar l-impatt marittimu. Il-Viċi Kap Nazzjonalista Mario DeMarco qal li minkejja li l-Partit Nazzjonalista jaqbel mal-qalba għall-gass u t-traħħis fil-kontijiet, il-fatt li l-Gvern se jkun qed jankra t-tanker tal-gass mingħajr studju dwar l-impatt marittimu u mingħajr studju komplet dwar is-sigurtà huwa frott l-għaġġla tal-Gvern biex jsir dan il-proġett. Huwa qal li konferma ta’ din l-għaġġla hi l-ittra tal-Prim Ministru li inqrat qabel ttieħdet d-deċiżjoni, li fiha ingħad li l-Gvern se jkompli bil-proġett anke’ jekk jkun hemm appell. Il-President tal-Eżekuttiv tal-Partit Nazzjonalista Anne Fenech qalet li ma tistax tifhem kif il-MEPA ħadet id-deċiżjoni mingħajr studju dwar l-impatt marittimu li jista jbiddel x-xenarju kollu. Qalet wkoll li l-MEPA lanqas ħadet inkonsiderazzjoni x’jiġri jekk ikun hemm maltempata f’port mhux prottett. Id-deputat George Pullicino qal li fil-laqgħa tal-MEPA saru dikjarazzjonijiet mhux koretti fosthom li mhux qed jiġu ankrati tankers barra l-portijiet. Qal li dan mhux minnu u bħalissa qed jinbnew 40 proġett simili lkoll barra l-port. Ir-rappreżentant tal-Partit Nazzjonalista fil-bord tal-MEPA, Ryan Callus qal li ra stramba li l-ittra tal-Prim Ministru lill-board tal-MEPA inqrat qabel ttieħdet d-deċiżjoni. Allega li l-indħil politiku tal-Gvern saret xi ħaga normali. Mistoqsija minn tvm.com.mt għaliex il-Partit Nazzjonalista ma rreġistrax bħala entità li qed toġġezzjona għal proġett biex tkun tista’ tappella id-deċiżjoni, l-kelliema qalu li jekk l-MEPA ma tqisx lil Partit Nazzjonalista bħala entità li qed toġġezzjona, allura qed tinjora lill-Partit Nazzjonalista.